Y Gymraeg Enwi, cychwyn, cymhwyso a dehongli 1 1 Enw’r Rheoliadau hyn yw Rheoliadau Safonau’r Gymraeg (Rhif 5) 2016. 2 Daw’r Rheoliadau hyn i rym ar 22 Mawrth 2016. 3 Mae’r Rheoliadau hyn yn gymwys o ran Cymru. 4 Yn y Rheoliadau hyn— ystyr “aelod o staff” (“ member of staff ”) yw cyflogai i gorff, unigolyn sy’n gweithio i gorff ond nid person sydd wedi ei benodi i gorff gan gyngor sir neu gyngor bwrdeistref sirol, Gweinidogion Cymru, un o Weinidogion y Goron neu Ei Mawrhydi (a rhaid dehongli “staff” (“ staff ”) yn unol â hynny); ystyr “corff” (“ body ”) yw person a restrir yn Atodlen 6; ystyr “unigolyn” (“ individual ”) yw aelod o’r cyhoedd. 5 At ddibenion y Rheoliadau hyn, mae cyfeiriadau at gyflogai i gorff yn cynnwys cwnstabl, cwnstabl arbennig a chadét heddlu sy’n gweithio i gorff. 6 Yn y Rheoliadau hyn— a mae cyfeiriadau at unrhyw weithgaredd sy’n cael ei gyflawni gan gorff, neu at unrhyw wasanaeth sy’n cael ei ddarparu gan gorff, i’w darllen fel pe baent yn cynnwys cyfeiriad at y gweithgaredd hwnnw yn cael ei gyflawni ar ran y corff, neu at y gwasanaeth hwnnw yn cael ei ddarparu ar ran y corff, gan drydydd parti o dan drefniadau a wneir rhwng y trydydd parti a’r corff; b yn unol â hynny, oni bai bod hysbysiad cydymffurfio yn darparu i’r gwrthwyneb, bydd corff wedi methu â chydymffurfio â safon mewn cysylltiad â gweithgaredd y mae wedi trefnu iddo gael ei gyflawni, neu wasanaeth y mae wedi trefnu iddo gael ei ddarparu, gan drydydd parti os nad yw’r gweithgaredd hwnnw neu’r gwasanaeth hwnnw wedi ei gyflawni neu ei ddarparu yn unol â’r safon. 7 Nid oes dim byd yn y Rheoliadau hyn sy’n ei gwneud yn ofynnol i gorff gydymffurfio â safon mewn cysylltiad â gweithgaredd a gyflawnir ganddo neu wasanaeth a ddarperir ganddo pan fo’n cyflawni’r gweithgaredd hwnnw neu’n darparu’r gwasanaeth hwnnw ar ran trydydd parti o dan drefniadau a wneir rhyngddo ef a’r trydydd parti. Safonau a bennir 2 1 Yn Atodlen 1— a mae Rhan 1 yn pennu safonau cyflenwi gwasanaethau; b mae Rhan 2 yn darparu bod rhaid i hysbysiad cydymffurfio ei gwneud yn ofynnol i gorff gydymffurfio â safonau penodol a bennir yn Rhan 1 os yw wedi ei gwneud yn ofynnol i’r corff gydymffurfio â safonau penodol eraill; c mae Rhan 3 yn diffinio nifer o eiriau ac ymadroddion. 2 Yn Atodlen 2— a mae Rhan 1 yn pennu safonau llunio polisi; b mae Rhan 2 yn diffinio nifer o eiriau ac ymadroddion. 3 Yn Atodlen 3— a mae Rhan 1 yn pennu safonau gweithredu; b mae Rhan 2 yn darparu bod rhaid i hysbysiad cydymffurfio ei gwneud yn ofynnol i gorff gydymffurfio â safonau penodol a bennir yn Rhan 1 os yw wedi ei gwneud yn ofynnol i’r corff gydymffurfio â safonau penodol eraill; c mae Rhan 3 yn diffinio nifer o eiriau ac ymadroddion. 4 Yn Atodlen 4— a mae Rhan 1 yn pennu safonau cadw cofnodion; b mae Rhan 2 yn diffinio nifer o eiriau ac ymadroddion. 5 Mae Atodlen 5 yn pennu safonau sy’n ymdrin â materion sy’n atodol i’r materion yr ymdrinnir â hwy yn y safonau a bennir yn Atodlenni 1 i 4 ac, yn benodol— a mae Rhan 1 yn pennu safonau cyflenwi gwasanaethau sy’n ymdrin â materion atodol; b mae Rhan 2 yn pennu safonau llunio polisi sy’n ymdrin â materion atodol; c mae Rhan 3 yn pennu safonau gweithredu sy’n ymdrin â materion atodol; ch mae Rhan 4 yn pennu safonau cadw cofnodion sy’n ymdrin â materion atodol; d mae Rhan 5 yn gwneud darpariaeth ynghylch dehongli’r safonau atodol; dd mae Rhan 6 yn gwneud darpariaeth atodol. Safonau sy’n benodol gymwys 3 Mae Gweinidogion Cymru yn awdurdodi Comisiynydd y Gymraeg i roi hysbysiad cydymffurfio i’r personau a restrir yn Atodlen 6 sy’n ei gwneud yn ofynnol iddynt gydymffurfio ag unrhyw un neu ragor o’r safonau a bennir o dan reoliad 2 ac Atodlenni 1 i 5. Diwygio Rheoliadau Safonau’r Gymraeg (Rhif 1) 2015 4 1 Mae Rheoliadau Safonau’r Gymraeg (Rhif 1) 2015 wedi eu diwygio yn unol â pharagraff (2). 2 Yn Rhan 3 o Atodlen 1 ar ôl paragraff 24 mewnosoder— 24A Nid yw’n ofynnol i gorff gydymffurfio ag unrhyw un neu ragor o’r safonau mewn cysylltiad â gweithgaredd neu wasanaeth pan fo’r gweithgaredd hwnnw’n cael ei gyflawni neu’r gwasanaeth hwnnw’n cael ei ddarparu o ganlyniad i orchymyn o dan adran 98 o Ddeddf y Môr a Mynediad i’r Arfordir 2009 . Carwyn Jones Prif Weinidog Cymru 15 Mawrth 2016